b'\n_START_ARTICLE_\nLosartan\n_START_SECTION_\nMehanizem delovanja\n_START_PARAGRAPH_\nLosartan je sinteti\xc4\x8dni peroralni antagonist angiotenzina II, in sicer na angiotenzinskem II receptorju tipa 1 (receptorji AT1). Angiotenzin II, mo\xc4\x8dan vazokonstriktor, je primarni aktivni hormon renin-angiotenzinskega sistema in pomemben dejavnik v patofiziologiji povi\xc5\xa1anega krvnega tlaka. Angiotenzin II se ve\xc5\xbee na receptorje AT1, ki se nahajajo v mnogih tkivih (npr. gladkih mi\xc5\xa1icah \xc5\xbeil, nadledvi\xc4\x8dni \xc5\xbelezi, ledvicah in srcu), in spro\xc5\xbei ve\xc4\x8d pomembnih biolo\xc5\xa1kih u\xc4\x8dinkov, vklju\xc4\x8dno z vazokonstrikcijo in s spro\xc5\xa1\xc4\x8danjem aldosterona. Angiotenzin II pospe\xc5\xa1uje tudi proliferacijo celic gladkih mi\xc5\xa1ic. Losartan selektivno blokira AT1 receptor. Posledi\xc4\x8dno zmanj\xc5\xa1a u\xc4\x8dinek vazokonstrikcije (zo\xc5\xbeanja krvnih \xc5\xbeil) ter s tem zni\xc5\xbea krvni tlak.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nZelo pogosti ne\xc5\xbeeleni u\xc4\x8dinki, ki se pojavijo pri ve\xc4\x8d kot 10 odstotkih bolnikov, so bole\xc4\x8dina v prsih, utrujenost, hipoglikemija (zni\xc5\xbeane vrednosti krvnega sladkorja), driska, oku\xc5\xbebe se\xc4\x8dil, slabokrvnost, mi\xc5\xa1i\xc4\x8dna slabotnost, bole\xc4\x8dine v hrbtu, ka\xc5\xa1elj. Pogosti ne\xc5\xbeeleni u\xc4\x8dinki, ki se pojavijo pri 1 do 10 odstotkov bolnikov, so hipotenzija, ortostatska hipotenzija, hipotenzija po prvem odmerku zdravila, omotica, hipestezija (zmanj\xc5\xa1ana ob\xc4\x8dutljivost na dotik), vro\xc4\x8dina, nespe\xc4\x8dnost, celulitis, hiperkaliemija, gastritis, pove\xc4\x8danje telesne mase, dispepsija, bole\xc4\x8dina v trebuhu, slabost, bole\xc4\x8dina v kolenu ali nogah, mi\xc5\xa1i\xc4\x8dni kr\xc4\x8di, bole\xc4\x8dina v mi\xc5\xa1icah, bronhitis, oku\xc5\xbeba zgornjih dihal, nosna kongestija, sinusitis, oku\xc5\xbebe, gripi podobni simptomi.'